Biden hou hom president | Maroela Media
Terwyl daar in sommige swaaistate verskeie verkiesingshofsake en die oortellery van stemme aan die gang is, het Joe Biden die land toegespreek teen 'n redelik onsubtiele blou agtergrond met die woorde "President Elect".
Nog nooit in die geskiedenis het enige kandidaat soos 'n pas gesalfde koning rondgepronk en gespog dat hy met wêreldleiers gesprek gevoer het voordat sy verkiesing bekragtig is nie. Was dit nie juis die rede waarom die Amerikaanse Federale Speurdiens (FBI) genl. Michael Flynn, die nuwe nasionale veiligheidsraadgewer van Trump, vroeg in 2017 vervolg het omdat hy met 'n Russiese gesant gepraat het nadat Trump verkies is nie?
Wat ek wel vroeg in hierdie land geleer het, is: Wat vir die een geld, geld nie noodwendig vir die ander in die Amerikaanse politiek nie.
Ondanks beweerde grootskaalse verkiesingsbedrog is Biden op die punt om die leisels van die Withuis oor te neem. Wat hy sonder voorbehoud weet, is dat die hoofstroommedia hom 'n vrypas sal gee. Dus, ongeag die inhoud van sy beleidsagendas en wat ook al hy sê hy gaan bied, sal alles as 'n verbetering op Trump beskou word.
Ons weet egter almal dat Joe Biden ná 47 jaar in senior posisies nie naam gemaak het as 'n innoveerder nie. Sy keuse van Ron Klain as personeelhoof van die Withuis is 'n teken van wat voorlê. As Obama se voormalige Ebola-reaksiekoördineerder het Klain onlangs erken dat die Obama-strategie om varkgriep die hoof te bied 'n ramp was en dat die span "elke moontlike ding verkeerd gedoen het". Op 'n spitsberaad in 2019 oor biosekuriteit (The Biosecurity Pandemic Summit) het Klain gesê: "Sestig miljoen Amerikaners het H1N1 in daardie tydperk opgedoen en dit is blote toeval dat dit nie een van die groot massa-ongevallegebeure in die Amerikaanse geskiedenis was nie." En voorts: "Dit het niks te doen gehad met ons wat dinge reg gedoen het nie, dit was net pure geluk."
Vanweë hul mislukking moet hulle nou alles uithaal om lede van die publiek te oortuig dat Trump se koronavirusprojek misluk het. Met frases soos, "Hy het bloed aan sy hande", weier die Demokrate om pres. Trump se beduidende prestasies in die hantering van die virus te erken. Dus, onder die voorwendsel om 'n nuwe program voor te stel, het Biden 'n Covid-19-adviesraad van 11 lede aangestel om te help slyp aan "[sy] benadering tot die hantering van die styging in aangemelde infeksies; om te verseker dat entstowwe veilig, doeltreffend, billik en gratis versprei word; en om hoërisikogevalle te beskerm". Met die gebruik van "transformerende" retoriek – deur die neus op te trek vir Trump se prestasies – sal hy nie vir 'n oomblik skroom om Trump se sukses as sy eie te beskou nie. Dit natuurlik met die hulp van sy skoothondjiemedia … 'n gedagte wat die historikus Victor Davis Hanson onlangs op Fox News bevestig het.
Die New York Times het reeds op 11 November 'n misleidende berig geplaas om die komateuse Biden soos 'n genie te laat lyk. Ek haal die vertaalde plasing aan: "Terwyl die land die ergste stadium van die pandemie tot nog toe binnegaan, bly die Trump-administrasie grotendeels afsydig en terughoudend (my beklemtoning). Die gekose president, Joseph R Biden jr., probeer nou die mantel van leierskap oor sy skouers hang deur sy aanstelling van 'n koronavirusadviesraad en sy beroep op alle Amerikaners om maskers te dra, maar tot sy inhuldiging op 20 Januarie het hy nie die gesag om 'n federale reaksie te mobiliseer nie … Die leemte wat hierdie gebrek aan leierskap in Washington laat, verhoog die gevoel van angs in stede asook state …"
Die Politico raak die volgende (vry vertaal) ook op 11 November kwyt: "Die verkose president Joe Biden het 'n spesiale oorgangspan aangestel wat hulle toewy aan die koördinering van die koronavirusreaksie deur die regering heen, aldus dokumente wat deur Politico verkry is en mense wat vertroud is met dié besluit. Die groep bestaan ​​uit tientalle oorgangsbeamptes en sluit 'n hele klomp federale agentskappe in, as teken van die allesomvattende benadering wat Biden beoog om die verergerende pandemie te bekamp …"
Die Trump-administrasie was nog nooit terughoudend of ondeursigtig nie. Die resultate van sy [Trump se] Covid-19-plan is so duidelik soos daglig. Die Covid-19-sterftesyfer staan op ongeveer 2% van die 11 300 635 gevalle wat deur die CDC Covid-19-data-opspoorder aangemeld is en tot dusver is ongeveer 169 725 061 toetse uitgevoer. Anders as sy Demokrate-kollegas het Trump berge versit om die nodige hulpbronne teen die virus beskikbaar te stel. Maar, nog belangriker, hy behandel nie lede van die publiek asof hulle kinders is nie – hy verwag dat hulle protokol moet nakom, hul immuunstelsels met toepaslike vitamiene sal versterk, die nodige behandelings sal ontvang en 'n gesonde leefstyl handhaaf om gereed te wees wanneer die entstowwe beskikbaar gestel word, terwyl hulle met hul lewe voortgaan en sodoende hul lewensbestaan beskerm. Trouens, Trump was aan die spits van Operation Warp Speed wat binne rekordtyd entstowwe deur Pfizer en Moderna laat ontwikkel het. Maar nou ja, so lyk verraad in Washington DC. Selfs die farmaseutiese maatskappye wat Trump ondersteun en gefinansier het, het die aankondiging van die entstowwe vertraag tot ná die verkiesing om die president nie te bevoordeel nie.
Menselewens blyk beslis minder belangrik as magspolitiek te wees.
Dus, vir Biden om te suggereer dat daar 'n "federale leierskapvakuum" is wat hy saam met sy oorgangspan by die horings sal pak, is eenvoudig twak. Rekenaarterme soos "veilige entstowwe", "toetsing met behulp van die jongste tegnologie", "pandemie-instrumentebord", "diverse gesondheidsorgwerkers", en so meer, sal nie die omvattende Covid-19-program onder leiding van visepres. Mike Pence vervang nie. 'n Mens sou hoop dat die volgende regering voortbou op wat reeds gedoen is, en nie die wiel as't ware weer probeer uitvind nie.
Nog 'n kommerwekkende beleidsagenda is Biden se planne om Trump se immigrasiebeleid te hervorm wat, ongeag hoe jy daarna kyk, die suksesvolste van enige regering tot nog toe was. Trump het die muur gebou teen die wil van die kongres en die voortdurende orkestrering van onwettige groepe mense wat die grens oorsteek. Die huis het finansiering vir die muur teengestaan en Trump moes 'n genadelose gespot deur die hoofstroommedia (oor die bou van die muur) verduur. Tog is die instroming van onwettige immigrante dramaties minder, en teen die einde van die jaar sal die muur reeds 430 myl (ongeveer 692 km) lank wees en wettige immigrasie op grond van meriete staan 'n goeie kans om geïnstitusionaliseer te word. Trump se taakmag teen mensehandel (The President's Interagency Task Force to Monitor and Combat Trafficking in Persons [PITF]) het die meeste sukses tot nog toe behaal. Waarom enige opvolger nie op hierdie prestasie sou wou voortbou nie, gaan die verstand te bowe, maar Biden is goed op pad om 'n omvattende beleid wat die VSA op meer as een manier bevoordeel het, af te breek.
Hy sal die "Bly in Mexiko"-beleid beëindig, en vereis dat nie-Mexikaanse migrante in Mexiko wag vir die duur van hul asielaansoeke; hy sal die plafon lig vir die aanvaarding van vlugtelinge; hy sal uitsettings heeltemal staak; hy sal 640 000 ongedokumenteerde immigrante se deportering halt, wat deur hul ouers na die VSA gebring is; hy sal Trump se reisverbod teen 13 lande wat Jihad-terroriste huisves, herroep; en hy sal samewerkingsooreenkomste vir asiel met Guatemala, El Salvador en Honduras ongedaan maak.
Die Demokrate se obsessie met onwettige immigrasie is nie net om goedkoop arbeid vir die ondernemings wat hul veldtogte finansier, te verkry nie, maar ook om die stemdemografie van die land te verander namate al hoe meer Amerikaners ontnugter raak met hulle. Pres. Trump, wat uitgeskel word as 'n rassis, het, ironies genoeg, meer stemme van minderheidsgroepe in die onlangse verkiesing gekry as sy Republikeinse voorgangers. Die vraag bly: Waarom sou Demokratiese leiers gesondheidsorg vir onwettige immigrante wat deur belastingbetalers gefinansier word, ondersteun? Waarom sou Demokrate gratis onderwys vir onwettige immigrante bevorder? Waarom sou Demokrate oop grense aanmoedig?
Die kommerwekkendste van alles is die herstel van Biden se buitelandse beleid, wat deur die neokonserwatiewes (Neocons) van ouds uitgevoer sal word. Hulle het belowe om weer by die Parys-ooreenkoms (Paris Climate Agreement), wat werkgeleenthede van baie ontneem, aan te sluit – 'n ooreenkoms wat Amerikaanse geld opgeslurp het, maar tog niks daarmee bereik het nie, aangesien China, Indië en Rusland die grootste besoedelaars ter wêreld is. Trump se omgewingsbeleid het die vrystelling van koolstofdioksied vinniger laat verminder as wat vorige administrasies dit kon regkry. Volgens die Internasionale Energieagentskap (IEA) het die VSA "die grootste afname in energieverwante CO₂-vrystellings in 2019 per land gesien" – 'n daling van 140 Mt (2,9%) tot 4,8 Gt.
Koolstofdioksiedvrystellings in die VSA het reeds byna met 1 BT gedaal vanaf hul hoogtepunt in 2000 – die grootste algehele daling in enige land gedurende daardie tydperk; sy wetsontwerp op die beskerming en bewaring van die natuur (Wilderness Protection and Conservation Bill) het 1,3 miljoen akker federale grond – die hoogste vlak van beskerming – in Kalifornië, Oregon, Utah en Nieu-Mexiko as ongerepte natuur aangewys, waarin houtkap, olieboordery, mynbou en padbou verbied word. Biden het gesê dat hy weer by die Wêreldgesondheidsorganisasie (WGO) sal aansluit en die fonds van $300 miljoen sal herstel – natuurlik om China, wat op meer as een manier baie na aan Biden is, te paai.
Biden se pogings om bande met die Noord-Atlantiese Verdragsorganisasie (Navo) en die Wêreldhandelsorganisasie (WHO) te herstel, sal een van sy eerste skuiwe wees om Trump se America First-agenda af te takel. Die doel daarvan is om die vredesplan in die Midde-Ooste ongedaan te maak, gegewe Obama en Biden se jare lange antipatie teenoor Israel, terwyl Biden die riel met Iran dans. Dit sal geensins maklik wees nie, maar dit pas by die Demokrate se radikale agenda, onder meer die opheffing van die reisverbod van Jihad-brandpunte en die ondermyning van die Israeliese/Arabiese toenadering deur dalk weer $700 miljoen Amerikaanse belastinggeld aan die Palestyne uit te reik. Trump het aansienlike vertroue binne die Midde-Ooste opgebou en Biden sal dom wees om onderhandelings wat nog altyd broos was, ongedaan te probeer maak.
Biden bevind hom tans tussen twee vure en moet terselfdertyd die radikales in sy party paai en hom nie te veel van die gematigdes vervreem nie. Die moontlikheid van hom aan die stuur het die radikales in sy party 'n keel laat opsit oor hul eise wat vandeesweek op televisie uitgesaai is. Die aftakeling van Trump se mees beduidende prestasies sal rou vleis wees vir leeus wat honger is vir mag. In 'n party wat uitblink in die politiek van vernietiging en wraak, en waar die sukses van die vorige regime afgebreek word, is dit wel te verwagte.
Die regering van die elite, deur die elite en vir die elite is miskien nie waarvoor die mense gestem het nie, maar noudat Biden meer as 'n halfmiljard dollar van ondernemings, die Hollywood-elite, Wall Street, Big Tech, die akademie en die hoofstroommedia ingesamel het vir sy verkiesing, SKULD hy hulle.
Weereens 'n baie goeie gebalanseerde artikel. Die mense staar hulle blind teen die massamedia, Trump het vir die VSA meer gedoen as baie van sy voorgangers. Ongelukkig sal hulle dit te laat agtergom indien sy termyn verleng word nie. Ek kyk van tyd tot tyd na die CNN kanaal. Die mense is venynig en 'n Trump hater. Ek sal graag wil weet wat Trump moes doen om die virus te hanteer. Indien hy strenger opgetree het sou die libtards geskree het hy is 'n despoot. Die VSA is in state verdeel. Die goewerneur van elke staat het die mandaat om… Lees meer »
Briljant. Dankie Rhoda – dit is goed om 'n objektiewe mening te kry.
Dankie Rhoda! Weer eens is FEITE gegee wat bewys dat Trump die VSA eerste gestel het en sommer baie vermag het. Hy was nie perfek nie – hy is immers net 'n mens, soos ek en jy, maar hy was strate beter as Obama, Clinton en Bush tesame! Hy het ruggraat! Biden is 'n pateet! Hy het 'n duister verlede en is nie iemand om op trots te wees nie – geensinds nie! Hy is breindood en kan skaars een sin logies sê! Die valse media het oorwin! Net soos hier in Suid Afrika ook. Mense koop hulle diaboliese snert… Lees meer »